Document ID: 32010Q0423(01)

Reference:
23.4.2010
MT
Il-Ġurnal Uffiċjali tal-Unjoni Ewropea
L 103/1
REGOLI TA’ PROĊEDURA TAL-QORTI TAL-AWDITURI TAL-UNJONI EWROPEA
WERREJ
IT-TITOLU I:   L-ORGANIZZAZZJONI TAL-QORTI
IL-KAPITOLU I:
IL-QORTI
L-Artikolu 1
Natura kolleġġjali
IT-TAQSIMA 1:
MEMBRI
L-Artikolu 2
Bidu tal-kariga
L-Artikolu 3
Obbligi tal-Membri u twettiq tad-doveri tagħhom
L-Artikolu 4
Riżenja mġiegħla mill-kariga u tneħħija tad-dritt għal pensjoni jew għal benefiċċji oħra minflokha
L-Artikolu 5
Ordni ta’ preċedenza
L-Artikolu 6
Sostituzzjoni temporanja ta’ Membri
IT-TAQSIMA 2:
PRESIDENT
L-Artikolu 7
Elezzjoni tal-President
L-Artikolu 8
Sostituzzjoni temporanja tal-President
L-Artikolu 9
Doveri tal-President
IT-TAQSIMA 3:
KMAMAR U KUMITATI
L-Artikolu 10
Twaqqif tal-Kmamar
L-Artikolu 11
Responsabbiltajiet tal-Kmamar
L-Artikolu 12
Kumitati
IT-TAQSIMA 4:
Segretarju Ġenerali
L-Artikolu 13
Is-Segretarju Ġenerali
IL-KAPITOLU II:
TWETTIQ TAD-DOVERI TAL-QORTI
L-Artikolu 14
Delegazzjonijiet
L-Artikolu 15
Setgħat tal-uffiċjal ta’ awtorizzazzjoni
L-Artikolu 16
Struttura organizzativa tal-Qorti
IT-TITOLU II:   PROĊEDURI TA’ ĦIDMA TAL-QORTI
IL-KAPITOLU I:
LAQGĦAT TAL-QORTI U TAL-KMAMAR
IT-TAQSIMA 1:
QORTI
L-Artikolu 17
Skedar tal-laqgħat
L-Artikolu 18
Aġenda
L-Artikolu 19
Proċeduri tat-teħid ta’ deċiżjonijiet
L-Artikolu 20
Presidenza tal-laqgħat
L-Artikolu 21
Kworum
L-Artikolu 22
Natura mhux pubblika tal-laqgħat
L-Artikolu 23
Minuti tal-laqgħat
IT-TAQSIMA 2:
KMAMAR
L-Artikolu 24
Laqgħat tal-Kmamar
IL-KAPITOLU II:
DEĊIŻJONIJIET TAL-QORTI, TAL-KMAMAR U TAL-KUMITATI
L-Artikolu 25
Deċiżjonijiet tal-Qorti
L-Artikolu 26
Deċiżjonijiet tal-Kmamar
L-Artikolu 27
Deċiżjonijiet tal-kumitati
L-Artikolu 28
Ilsna u awtentikazzjoni
L-Artikolu 29
Trażmissjoni u pubblikazzjoni
L-KAPITOLU III:
VERIFIKI U TĦEJJIJA TA’ RAPPORTI, OPINJONIJIET, OSSERVAZZJONIJIET U DIKJARAZZJONIJIET TA’ ASSIGURAZZJONI
L-Artikolu 30
Twettiq tal-verifiki
L-Artikolu 31
Membru Relatur
IT-TITOLU III:   DISPOŻIZZJONIJIET ĠENERALI U FINALI
L-Artikolu 32
Numri espressi bħala frazzjonijiet
L-Artikolu 33
Espressjonijiet speċifiċi għas-sessi
L-Artikolu 34
Regoli ta’ Implimentazzjoni
L-Artikolu 35
Aċċess għad-dokumenti
L-Artikolu 36
Dħul fis-seħħ
L-Artikolu 37
Pubblikazzjoni
IL-QORTI TAL-AWDITURI TAL-UNJONI EWROPEA
Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari s- subparagrafu ħamsa tal-Artikolu 287(4) tiegħu,
Wara li kkunsidrat it-Trattat li jistabbilixxi l-Komunità Ewropea dwar l-Enerġija Atomika, u b’mod partikolari l-Artikolu 106a(1) tiegħu,
bl-approvazzjoni tal-Kunsill mogħtija fit-22 ta’ Frar 2010,
ADOTTAT DAWN IR-REGOLI:
IT-TITOLU I
L-ORGANIZZAZZJONI TAL-QORTI
IL-KAPITOLU I
Il-Qorti
L-Artikolu 1
Natura kolleġġjali
Bi qbil mad-dispożizzjonijiet tat-Trattati u tar-Regolament Finanzjarju, il-Qorti għandha tkun organizzata u għandha taġixxi b’mod kolleġġjali, skont dawn ir-Regoli ta’ Proċedura.
It-taqsima 1
Membri
L-Artikolu 2
Bidu tal-kariga
Il-kariga tal-Membri tal-Qorti għandha tibda mid-data ffissata għal dan l-iskop fl-att tal-ħatra, jew, fin-nuqqas ta’ din, mid-data tal-adozzjoni ta’ dak l-att.
L-Artikolu 3
Obbligi tal-Membri u twettiq tad-doveri tagħhom
Il-Membri għandhom jeżerċitaw id-doveri tagħhom skont l-Artikolu 286(1), (3) u (4) tat-Trattat dwar il-Funzjonament tal-Unjoni Ewropea.
L-Artikolu 4
Riżenja mġiegħla mill-kariga u tneħħija tad-dritt għal pensjoni jew għal benefiċċji oħra minflokha
1.   Meta l-Qorti, li taġixxi b’maġġoranza tal-Membri tagħha, tqis li l-informazzjoni li ġiet sottomessa lilha hija tali li tistabbilixxi li xi Membru m’għadux jissodisfa l-kundizzjonijiet meħtieġa jew l-obbligi li jirriżultaw mill-kariga tiegħu (L-Artikolu 286(6) tat-Trattat dwar il-Funzjonament tal-Unjoni Ewropea), hija għandha tawtorizza lill-President jew, fil-każ li l-President huwa l-Membru kkonċernat, lill-Membru li jmiss wara l-President skont l-ordni ta’ preċedenza taħt l-Artikolu 5 ta’ dawn ir-Regoli ta’ Proċedura, biex jagħmel rapport preliminari.
2.   Ir-rapport preliminari għandu jintbagħat, flimkien ma’ dokumenti ta’ sostenn, lill-Membri kollha, inkluż il-Membru kkonċernat li mbagħad bi tweġiba għandu jibgħat l-osservazzjonijiet tiegħu bil-miktub f’terminu ta’ żmien raġonevoli stabbilit mill-President jew, jekk il-President huwa l-Membru kkonċernat, mill-Membru li jmiss wara l-President skont l-ordni ta’ preċedenza.
3.   Il-Membru kkonċernat għandu wkoll jiġi mistieden jippreżenta verbalment l-ispjegazzjonijiet tiegħu quddiem il-Qorti.
4.   Id-deċiżjoni li l-kwistjoni tiġi riferuta lill-Qorti tal-Ġustizzja sabiex il-Membru kkonċernat jitneħħa mill-kariga tiegħu u/jew li jitneħħielu d-dritt għall-pensjoni jew għal benefiċċji oħra minflokha għandha tittieħed b’vot sigriet minn maġġoranza ta’ erbgħa minn kull ħamsa tal-Membri tal-Qorti. Il-Membru kkonċernat m’għandux jivvota.
L-Artikolu 5
Ordni ta’ preċedenza
1.   L-ordni ta’ preċedenza tal-Membri wara l-President għandha tkun skont id-data tal-ħatra; meta l-Membru jkun maħtur mill-ġdid, il-perjodu preċedenti tal-kariga tiegħu għandu jittieħed inkonsiderazzjoni, kemm jekk jiġi immedjatament qabel il-perjodu preżenti u kemm jekk le.
2.   Il-Membri li ġew maħtura fl-istess ġurnata għandhom jieħdu preċedenza skont l-età tagħhom.
L-Artikolu 6
Sostituzzjoni temporanja ta’ Membri
1.   F’każ ta’ post battal fil-kariga ta’ xi Membru, il-Qorti għandha tinnomina l-Membru/Membri li għandu/għandhom iwettqu d-doveri tiegħu sakemm jinħatar Membru ġdid.
2.   Jekk xi Membru jkun assenti jew mhux disponibbli, huwa għandu jkun sostitwit temporanjament minn Membru wieħed (jew aktar) skont id-dispożizzjonijiet stabbiliti fir-regoli ta’ implimentazzjoni.
It-taqsima 2
President
L-Artikolu 7
Elezzjoni tal-President
1.   Il-Qorti għandha taħtar President ġdid qabel it-tmiem tal-kariga tal-President. Madankollu, jekk it-tmiem tal-kariga tal-President jaħbat mat-tiġdid ta’ parti mill-korp tal-Membri skont l-Artikolu 286(2) tat-Trattat dwar il-Funzjonament tal-Unjoni Ewropea, l-elezzjoni għandha ssir immedjatament wara, jew mhux aktar tard minn 15-il jum tax-xogħol wara, li l-Qorti tibda topera fil-kompożizzjoni l-ġdida tagħha.
2.   Il-President huwa nominat permezz ta’ elezzjoni b’vot sigriet. Il-kandidat li, fl-ewwel għadd tal-voti, jikseb żewġ terzi tal-maġġoranza tal-voti tal-Membri tal-Qorti għandu jkun elett President. Jekk ħadd mill-kandidati ma jikseb din il-maġġoranza, għandha ssir it-tieni votazzjoni minnufih u l-kandidat li jikseb maġġoranza tal-voti tal-Membri tal-Qorti għandu jkun elett. Jekk l-ebda kandidat ma jkun kiseb maġġoranza tal-voti tal-Membri tal-Qorti fit-tieni votazzjoni, għandhom isiru aktar votazzjonijiet skont il-proċedura stabbilita fir-regoli ta’ implimentazzjoni.
L-Artikolu 8
Sostituzzjoni temporanja tal-President
1.   F’każ ta’ post battal fil-kariga ta’ President, id-doveri tal-President għandhom jitwettqu temporanjament mill-President li jkun wasal biex jispiċċa mill-kariga, bil-kundizzjoni li huwa jkun għadu Membru tal-Qorti, ħlief f’każ ta’ inkapaċità. F’kull każ ieħor, il-Membru li għandu l-preċedenza skont l-Artikolu 5 għandu jkun l-aġent President.
2.   Fil-ġestjoni minn jum għal jum tal-Qorti matul il-perjodu interim, l-aġent President għandu jorganizza l-elezzjoni tal-President il-ġdid skont l-Artikolu 7. Madankollu, jekk il-kariga ta’ President tkun battala inqas minn sitt xhur qabel it-tmiem tal-kariga, il-President għandu jkun sostitwit minn Membru li għandu preċedenza skont l-Artikolu 5.
3.   Jekk il-President ikun assenti jew ma jkunx disponibbli, huwa jkun temporanjament sostitwit mill-Membru li għandu preċedenza skont l-Artikolu 5.
L-Artikolu 9
Doveri tal-President
1.   Il-President tal-Qorti għandu:
(a)
isejjaħ u jippresjedi l-laqgħat tal-Qorti u jkun responsabbli mill-iżvolġiment tajjeb tas-seduti;
(b)
jiżgura li d-deċiżjonijiet tal-Qorti jiġu implimentati;
(c)
jiżgura li d-dipartimenti tal-Qorti joperaw kif suppost u li l-attivitajiet differenti huma mmexxija sew;
(d)
jaħtar aġent li jirrappreżenta l-Qorti fil-proċeduri ġudizzjarji kollha li fihom tkun involuta l-Qorti;
(e)
jirrappreżenta l-Qorti fir-relazzjonijiet esterni tagħha, b’mod partikolari fir-relazzjonijiet tagħha mal-awtorità ta’ kwittanza, mal-istituzzjonijiet l-oħra tal-Unjoni u mal-istituzzjonijiet tal-verifika tal-Istati Membri.
2.   Il-President jista’ jiddelega parti mid-doveri tiegħu lil Membru wieħed jew aktar.
It-taqsima 3
Kmamar u kumitati
L-Artikolu 10
Twaqqif tal-Kmamar
1.   Il-Qorti għandha tistabbilixxi Kmamar sabiex jadottaw ċerti kategoriji ta’ rapporti u opinjonijiet skont l-Artikolu 287(4) tat-Trattat dwar il-Funzjonament tal-Unjoni Ewropea.
2.   L-oqsma ta’ responsabbiltà fost il-Kmamar għandhom ikunu deċiżi mill-Qorti fuq proposta mill-President.
3.   Fuq proposta mill-President, kull wieħed mill-Membri l-oħrajn għandu jkun assenjat mill-Qorti lil Kamra.
4.   Kull Kamra għandha teleġi wieħed mill-Membri tagħha bħala Dekan skont il-kundizzjonijiet stabbiliti fir-regoli ta’ implimentazzjoni.
L-Artikolu 11
Responsabbiltajiet tal-Kmamar
1.   Il-Kmamar għandhom jadottaw rapporti u opinjonijiet, ħlief għar-Rapport Annwali dwar il-baġit ġenerali tal-Unjoni Ewropea u r-Rapport Annwali dwar il-Fondi Ewropej għall-Iżvilupp, skont id-dispożizzjonijiet imniżżla fir-regoli ta’ implimentazzjoni.
2.   Il-Kamra responsabbli mill-adozzjoni ta’ dokument skont il-paragrafu 1, tista’ tirreferi l-adozzjoni tiegħu lill-Qorti, skont il-kundizzjonijiet imniżżla fir-regoli ta’ implimentazzjoni.
3.   Il-Kmamar għandhom ikollhom il-kompitu li jwettqu x-xogħlijiet ta’ tħejjija fir-rigward ta’ dokumenti għall-adozzjoni mill-Qorti, inklużi abbozzi ta’ osservazzjonijiet u opinjonijiet, programmi tax-xogħol proposti, u kull dokument ieħor fil-qasam tal-verifika, ħlief għal dawk li għalihom il-kumitati stabbiliti taħt l-Artikolu 12 għandhom il-kompitu li jwettqu x-xogħlijiet ta’ tħejjija.
4.   Il-Kmamar għandhom jallokaw il-kompiti tagħhom fost il-Membri tagħhom skont il-kundizzjonijiet stabbiliti fir-regoli ta’ implimentazzjoni.
5.   Il-Membri għandhom jagħtu rendikont lill-Kamra u lill-Qorti għat-twettiq tal-kompiti fdati lilhom.
L-Artikolu 12
Kumitati
1.   Għandhom jinħolqu kumitati li jkunu komposti skont id-dispożizzjonijiet stabbiliti fir-regoli ta’ implimentazzjoni.
2.   Il-kumitati għandu jkollhom responsabbiltà fi kwistjonijiet li mhumiex koperti mill-Kmamar kif inhu stipulat fl-Artikolu 11, skont il-kundizzjonijiet stabbiliti fir-regoli ta’ implimentazzjoni.
It-taqsima 4
Segretarju Ġenerali
L-Artikolu 13
Is-Segretarju Ġenerali
1.   Il-Qorti għandha taħtar is-Segretarju-Ġenerali permezz ta’ elezzjoni b’vot sigriet skont il-proċedura stabbilita fir-regoli ta’ implimentazzjoni.
2.   Is-Segretarju-Ġenerali għandu jagħti rendikont lill-Qorti, u għandu jagħmel rapporti perjodiċi dwar it-twettiq tad-doveri tiegħu.
3.   Taħt l-awtorità tal-Qorti, is-Segretarju-Ġenerali huwa responsabbli mis-Segretarjat tal-Qorti.
4.   Is-Segretarju-Ġenerali għandu jeżerċita s-setgħat mogħtija lill-awtorità ta’ ħatra skont l-Artikolu 2 tar-Regolamenti tal-Persunal tal-Uffiċjali tal-Komunitajiet Ewropej u s-setgħat mogħtija lill-awtorità awtorizzata biex tikkonkludi kuntratti ta’ impjieg skont it-tifsira tal-Artikolu 6 tal-Kundizzjonijiet tal-Impjieg ta’ aġenti oħra tal-Komunitajiet Ewropej, sakemm id-deċiżjoni tal-Qorti dwar l-eżerċizzju tas-setgħat mogħtija lill-awtorità ta’ ħatra u lill-awtorità awtorizzata li tikkonkludi kuntratti ta’ impjieg ma tipprovdix xort’oħra.
5.   Is-Segretarju-Ġenerali huwa responsabbli mit-tmexxija tal-persunal tal-Qorti u mill-amministrazzjoni tal-Qorti, kif ukoll minn kull kompitu ieħor li l-Qorti tassenjalu.
6.   Jekk is-Segretarju-Ġenerali jkun assenti jew ma jkunx disponibbli, huwa jkun sostitwit temporanjament skont id-dispożizzjonijiet stabbiliti fir-regoli ta’ implimentazzjoni.
IL-KAPITOLU II
Twettiq tad-doveri tal-Qorti
L-Artikolu 14
Delegazzjonijiet
1.   Il-Qorti tista’, bil-kundizzjoni li l-prinċipju ta’ responsabbiltà kolleġġjali jiġi rispettat, tagħti setgħa lil Membru wieħed jew aktar sabiex, f’isimha u taħt il-kontroll tagħha, jieħu/jieħdu miżuri ta’ ġestjoni jew ta’ amministrazzjoni definiti b’mod ċar, u b’mod partikolari sabiex jieħu/jieħdu azzjoni bħala preparazzjoni għal deċiżjoni li għandha tittieħed fil-futur mill-Membri tal-Qorti. Il-Membri kkonċernati għandhom jirrappurtaw lura lill-Qorti dwar il-miżuri meħuda.
2.   Membru jista’ jagħti lil uffiċjal jew membru wieħed jew aktar tal-persunal is-setgħa li jiffirma/jiffirmaw dokumenti dwar kwistjonijiet li jaqgħu taħt ir-responsabbiltà ta’ dak il-Membru, skont id-dispożizzjonijiet stabbiliti fir-regoli ta’ implimentazzjoni.
L-Artikolu 15
Setgħat tal-uffiċjali ta’ awtorizzazzjoni
1.   Is-setgħat tal-uffiċjal ta’ awtorizzazzjoni huma eżerċitati mill-Membri tal-Qorti u, għal uffiċjal ta’ awtorizzazzjoni delegat, mis-Segretarju-Ġenerali skont ir-regoli ta’ proċedura għall-implimentazzjoni tal-baġit.
2.   Il-Qorti għandha tistabbilixxi r-regoli u l-prattiċi dwar il-proċeduri ta’ kontroll għall-eżerċizzju tas-setgħat mill-uffiċjali tal-awtorizzazzjoni u mill-uffiċjali ta’ awtorizzazzjoni delegati f’deċiżjoni dwar ir-regoli interni għall-implimentazzjoni tal-baġit.
L-Artikolu 16
Struttura organizzattiva tal-Qorti
1.   Il-Qorti għandha tistabbilixxi l-istruttura organizzattiva tagħha.
2.   Fuq proposta tas-Segretarju-Ġenerali, il-Qorti għandha tqassam il-karigi li jidhru fil-pjan ta’ stabbiliment skont il-kundizzjonijiet stabbiliti fir-regoli ta’ implimentazzjoni.
IT-TITOLU II:
PROĊEDURI TA’ ĦIDMA TAL-QORTI
IL-KAPITOLU I
Laqgħat tal-Qorti u tal-kmamar
It-taqsima 1
Qorti
L-Artikolu 17
Skedar tal-laqgħat
1.   Il-Qorti għandha tiffissa dati proviżorji għal-laqgħat tagħha darba fis-sena, qabel it-tmiem tas-sena preċedenti.
2.   Laqgħat addizzjonali jistgħu jiġu organizzati fuq l-inizjattiva tal-President jew fuq it-talba ta’ mill-inqas kwart tal-Membri tal-Qorti.
L-Artikolu 18
Aġenda
1.   Il-President għandu jħejji l-abbozz tal-aġenda għal kull laqgħa.
2.   L-abbozz tal-aġenda u kwalunkwe talba għall-emendar tagħha għandhom jiġu ppreżentati lill-Qorti, li għandha tadotta l-aġenda fil-bidu ta’ kull laqgħa.
L-iskadenzi taż-żmien għad-distribuzzjoni tal-aġenda u d-dokumenti relatati huma stabbiliti fir-regoli ta’ implimentazzjoni.
L-Artikolu 19
Proċeduri tat-teħid ta’ deċiżjonijiet
Il-Qorti għandha tieħu d-deċiżjonijiet tagħha f’seduta formali, ħlief meta tagħmel użu mill-proċedura bil-miktub stabbilita fl-Artikolu 25(5).
L-Artikolu 20
Presidenza tal-laqgħat
Il-laqgħat tal-Qorti huma ppreseduti mill-President. Jekk il-President ikun assenti jew ikun indispost, għandhom jiġu ppreseduti mill-Membru li temporanjament ikun l-aġent President, skont it-tifsira tal-Artikolu 8.
L-Artikolu 21
Kworum
Mill-inqas żewġ terzi tal-Membri tal-Qorti għandhom ikunu preżenti sabiex jiddeliberaw.
L-Artikolu 22
Natura mhux pubblika tal-laqgħat
Il-laqgħat tal-Qorti mhumiex pubbliċi, sakemm il-Qorti ma tiddeċidix xort’oħra.
L-Artikolu 23
Minuti tal-laqgħat
Għandhom jinżammu minuti għal kull laqgħa tal-Qorti.
It-taqsima 2
Kmamar
L-Artikolu 24
Laqgħat tal-Kmamar
Sakemm m’hemmx dispożizzjoni mod ieħor fir-regoli ta’ implimentazzjoni, id-dispożizzjonijiet tat-Taqsima 1 għandhom japplikaw għal-laqgħat tal-Kmamar.
IL-KAPITOLU II
Deċiżjonijiet tal-Qorti, tal-kmamar u tal-Kumitati
L-Artikolu 25
Deċiżjonijiet tal-Qorti
1.   Il-Qorti għandha tadotta d-deċiżjonijiet tagħha b’mod kolleġġjali wara li ssir eżaminazzjoni minn qabel minn Kamra jew minn kumitat ħlief għal dawk id-deċiżjonijiet fejn il-Qorti tkun qed taġixxi bħala awtorità ta’ ħatra jew bħala l-awtorità awtorizzata li tikkonkludi kuntratti ta’ impjieg.
2.   Id-dokumenti msemmija fit-tielet subparagrafu tal-Artikolu 287(4) tat-Trattat dwar il-Funzjonament tal-Unjoni Ewropea, ħlief dawk adottati mill-Kmamar skont l-Artikolu 11(1), u d-dikjarazzjoni ta’ assigurazzjoni msemmija fit-tieni subparagrafu tal-Artikolu 287(1) tat-Trattat dwar il-Funzjonament tal-Unjoni Ewropea għandhom jiġu adottati mill-Qorti minn maġġoranza tal-Membri tagħha.
3.   Mingħajr preġudizzju għall-Artikoli 4(4) u 7(2), id-deċiżjonijiet l-oħra għandhom jittieħdu b’maġġoranza tal-Membri preżenti għal-laqgħa tal-Qorti. Madankollu, il-Qorti tista’, fuq proposta ta’ Membru, tiddikjara, b’maġġoranza tal-Membri preżenti fil-laqgħa, li kwistjoni speċifika mressqa quddiemha tiġi deċiża b’maġġoranza tal-Membri tal-Qorti.
4.   Meta l-maġġoranza tal-voti tal-Membri preżenti hija meħtiega sabiex tittieħed deċiżjoni, il-vot tal-President huwa deċiżiv fil-każ fejn il-voti favur u kontra huma ndaqs.
5.   Il-Qorti għandha tiddetermina fuq bażi ta’ każ b’każ id-deċiżjonijiet li għandhom ikunu adottati permezz tal-proċedura bil-miktub. Regoli ddettaljati għal din il-proċedura għandhom jitniżżlu fir-regoli ta’ implimentazzjoni.
L-Artikolu 26
Deċiżjonijiet tal-Kmamar
1.   Kamra għandha tadotta d-deċiżjonijiet permezz tal-maġġoranza tal-Membri tagħha. F’każ li jkun hemm parità ta’ voti, id-Dekan jew il-Membru li qiegħed jissostitwixxih temporanjament, ikollu l-vot deċiżiv.
2.   Il-Membri kollha tal-Qorti jistgħu jattendu għal-laqgħat tal-Kmamar, iżda jistgħu jivvutaw biss fil-Kmamar li huma Membri fihom. Madankollu, meta l-Membri jibagħtu dokument lil xi Kamra li mhumiex Membru fiha għandhom ikunu intitolati li jivvutaw f’dik il-Kamra fuq dak id-dokument.
3.   Id-Dekan għandu jinnotifika d-dokumenti adottati mill-Kamra skont l-Artikolu 11(1) lill-Membri kollha tal-Qorti skont il-kundizzjonijiet stabbiliti fir-regoli ta’ implimentazzjoni.
4.   L-adozzjoni ta’ dokument mill-Kamra skont l-Artikolu 11(1) issir definittiva wara ħamest ijiem tax-xogħol mid-data tan-notifika li hija pprovduta fil-paragrafu 3 ta’ dan l-Artikolu sakemm fi ħdan dak il-perjodu għadd ta’ Membri stabbiliti fir-regoli ta’ implimentazzjoni ma jibagħtux lill-President talba raġonata li d-dokument ikkonċernat għandu jiġi diskuss u deċiż mill-Qorti.
5.   Kamra tista’ tiddetermina fuq bażi ta’ każ b’każ li d-deċiżjonijiet għandhom ikunu adottati permezz tal-proċedura bil-miktub. Regoli ddettaljati għal din il-proċedura għandhom ikunu stabbiliti fir-regoli ta’ implimentazzjoni.
L-Artikolu 27
Deċiżjonijiet tal-kumitati
Sakemm m’hemmx dispożizzjoni mod ieħor fir-regoli ta’ implimentazzjoni, id-dispożizzjonijiet tal-Artikolu 26 għandhom japplikaw għall-proċedura tat-teħid tad-deċiżjonijiet tal-kumitati.
L-Artikolu 28
Ilsna u awtentikazzjoni
1.   Ir-rapporti, l-opinjonijiet, l-osservazzjonijiet, id-dikjarazzjonijiet ta’ assigurazzjoni u d-dokumenti l-oħra meta dawn huma għall-pubblikazzjoni għandhom jitħejjew bl-ilsna uffiċjali kollha.
2.   Id-dokumenti għandhom ikunu awtentikati bil-firma tal-President fuq il-verżjonijiet lingwistiċi kollha.
L-Artikolu 29
Trażmissjoni u pubblikazzjoni
Fil-qafas tat-Trattati u b’mod partikolari tad-dispożizzjonijiet tal-Artikolu 287(4) tat-Trattat dwar il-Funzjonament tal-Unjoni Ewropea u mingħajr preġudizzju għad-dispożizzjonijiet applikabbli tar-Regolament Finanzjarju, ir-regoli ta’ implimentazzjoni għandhom jistabbilixxu r-regoli li jikkonċernaw it-trażmissjoni u l-pubblikazzjoni tar-rapporti, l-opinjonijiet, l-osservazzjonijiet, id-dikjarazzjonijiet ta’ assigurazzjoni u deċiżjonijiet oħra tal-Qorti.
IL-KAPITOLU III
Verifiki u tħejjija ta’ rapporti, opinjonijiet, osservazzjonijiet u dikjarazzjonijiet ta’ assigurazzjoni
L-Artikolu 30
Twettiq tal-verifiki
1.   Il-Qorti għandha tistabbilixxi regoli dettaljati għat-twettiq tal-verifiki li jaqgħu taħt ir-responsabbiltà tagħha permezz tat-Trattati.
2.   Il-Qorti għandha twettaq il-verifiki tagħha skont il-miri stabbiliti fil-programm tax-xogħol tagħha.
L-Artikolu 31
Membru Relatur
1.   Għal kull kompitu li għandu jitwettaq, il-Kamra għandha taħtar Membru(i) biex jaġixxu bħala Membru(i) Relatur(i). Għal kull wieħed mill-kompiti li jmur lil hinn mill-qafas speċifiku ta’ Kamra waħda, il-Membru(i) Relatur(i) għandu/għandhom jinħatar/jinħatru skont il-każ mill-Qorti.
2.   Malli l-Qorti tiġi ppreżentata b’talba għal opinjoni fuq it-tifsira tal-Artikoli 287, 322 jew 325 tat-Trattat dwar il-Funzjonament tal-Unjoni Ewropea , jew meta hija tkun tixtieq tippreżenta l-osservazzjonijiet tagħha skont l-Artikolu 287 tat-Trattat dwar il-Funzjonament tal-Unjoni Ewropea, il-Qorti għandha taħtar, minn fost il-Membri tagħha, il-Membru(i) Relatur(i) inkarigat(i) sabiex jivvaluta/jivvalutaw il-kwistjoni u jipprepara(w) l-abbozz.
IT-TITOLU III
DISPOŻIZZJONIJIET ĠENERALI U FINALI
L-Artikolu 32
Numri espressi bħala frazzjonijiet
Għall-finijiet ta’ dawn ir-Regoli ta’ Proċedura, fejn numru huwa espress bħala frazzjoni, għandu jiżdied sal-eqreb numru sħiħ.
L-Artikolu 33
Espressjonijiet speċifiċi għas-sessi
L-użu ta’ espressjonijiet speċifiċi għas-sessi fit-test ta’ dawn ir-Regoli ta’ Proċedura għandu jinftiehem li qed jirreferu kemm għas-sess femminil u kif ukoll għal dak maskil.
L-Artikolu 34
Regoli ta’ implementazzjoni
1.   Il-Qorti, billi taġixxi b’maġġoranza tal-Membri tagħha, għandha tiddetermina r-regoli ta’ implimentazzjoni għal dawn ir-Regoli ta’ Proċedura.
2.   Ir-regoli ta’ implimentazzjoni jsiru pubbliċi fuq il-websajt tal-Qorti.
L-Artikolu 35
Aċċess għad-dokumenti
Skont il-prinċipji ta’ trasparenza u amministrazzjoni tajba u mingħajr preġudizzju għall-Artikolu 143(2) u l-Artikolu 144 (1) tar-Regolament Finanzjarju, kull ċittadin tal-Unjoni, u kull persuna fiżika jew ġuridika li għandha r-residenza jew l-uffiċċju reġistrat tagħha fi Stat Membru, għandha d-dritt għall-aċċess għad-dokumenti tal-Qorti taħt il-kundizzjonijiet stabbiliti fid-Deċizjoni li tistabbilixxi r-regoli interni għat-trattament tal-applikazzjonijiet għall-aċċess tad-dokumenti miżmuma mill-Qorti.
L-Artikolu 36
Dħul fis-seħħ
Dawn ir-Regoli ta’ Proċedura għandhom jabrogaw u jissostitwixxu dawk adottati mill-Qorti fit-8 ta’ Diċembru 2004.
Huma għandhom jidħlu fis-seħħ fl-1 ta’ Ġunju 2010.
L-Artikolu 37
Pubblikazzjoni
Dawn ir-Regoli ta’ Proċedura għandhom jiġu ppubblikati f’Il-Ġurnal Uffiċjali tal-Unjoni Ewropea.
Magħmula fil-Lussemburgu, il-11 ta’ Marzu 2010.
Għall-Qorti tal-Awdituri
Vítor Manuel da SILVA CALDEIRA
President

Summary:
Il-Qorti Ewropea tal-Awdituri (QEA).
Il-Qorti Ewropea tal-Awdituri (QEA).
 
SOMMARJU TA’:
l-Artikolu 287 tat-Trattat dwar il-Funzjonament tal-Unjoni Ewropea (TFUE)
Regoli ta’ Proċedura tal-Qorti tal-Awdituri tal-Unjoni Ewropea
X’INHU L-GĦAN TAL-ARTIKOLU 287 TAT-TFUE U R-REGOLI TAL-PROĊEDURA?
Il-Qorti Ewropea tal-Awdituri (QEA) hija l-awditur estern tal-UE. Bħala tali, l-QEA twissi dwar riskji, tipprovdi assigurazzjoni, tindika nuqqasijiet u prattiki tajba u toffri gwida lil dawk li jfasslu l-politika u lill-leġiżlaturi dwar kif itejbu l-maniġment tal-politiki u l-programm tal-UE. Il-QEA taġixxi bħala l-gwardjan indipendenti tal-interessi finanzjarji taċ-ċittadini tal-UE.
L-Artikolu 287 tat-Trattat dwar il-Funzjonament tal-Unjoni Ewropea jiddefinixxi r-rwol tal-Qorti.
Il-QEA tfassal ir-Regoli ta’ Proċedura li għandhom jiġu approvati mill-Kunsill. Dawn jirregolaw il-ħidmiet interni tal-QEA. Ir-regoli jkopru aspetti bħal:l-organizzazzjoni tal-Qorti (ħatriet, karigi, ir-responsabbiltajiet tal-Qorti, elezzjoni tal-President); il-proċeduri ta’ ħidma (laqgħat tal-Qorti u tal-Kmamar; it-teħid ta’ deċiżjonijiet mill-Qorti, il-Kmamar u l-Kumitati; il-verifiki u t-tħejjija ta’ rapporti, opinjonijiet, osservazzjonijiet u dikjarazzjonijiet ta’ assigurazzjoni).
PUNTI EWLENIN
Kompożizzjoni u strutturaIl-Qorti hija korp kolleġġjali, jiġifieri, il-Membri tagħha huma responabbli b’mod konġunt għad-deċiżjonijiet u l-azzjonijiet meħuda. Hija magħmula minn 27 Membru — wieħed minn kull Stat Membru tal-UE. Il-membri jinħatru għal sitt snin (rinnovabbli). Biex jinħatru, il-Membri għandhom jappartjenu jew kienu jappartjenu korp ta’ verifika esterna fl-Istat Membru tagħhom jew ikunu kkwalifikati b’mod speċjali għal din il-kariga. Membri tal-QEA huma suġġetti għal kodiċi tal-kondotta li tirregola l-indipendenza, l-imparzjalità, l-integrità, l-impenn, il-kolleġjalità, ir-responsabilità u l-obbligi wara li jtemmu l-kariga. Il-membri jeleġġu wieħed minnhom bħala President għal tliet snin (rinnovabbli). Id-dmirijiet tal-President jinkludu li:isejjaħ u jippresjedi l-laqgħat tal-Qorti;jiżgura li d-deċiżjonijiet tal-Qorti jiġu implimentati;jiżgura li d-dipartimenti tal-Qorti inkluż il-protokoll u ż-żjarat, il-komunikazzjoni, kwistjonijiet legali u verifika interna joperaw kif suppost, u li l-attivitajiet differenti huma mmexxija sew;jaħtar aġent li jirrappreżenta l-Qorti fil-proċeduri ġudizzjarji;jirrappreżenta l-Qorti fir-relazzjonijiet esterni tagħha u fir-relazzjonijiet tagħha ma’ istituzzjonijiet tal-UE oħrajn. Il-Qorti għandha Segretarju Ġenerali, li huwa responsabbli għat-tmexxija ta’ kuljum tas-Segretarjat tal-Qorti, kif ukoll għall-amministrazzjoni, il-finanzi u l-appoġġ, ir-riżorsi umani, it-teknoloġija tal-informazzjoni u t-traduzzjoni. Il-Qorti tinkludi wkoll Kmamar u Kumitati: Il-Kmamar jadottaw l-opinjonijiet, rapporti speċjali u rapporti annwali speċifiċi. Dawn iħejju wkoll ir-rapporti annwali dwar il-baġit tal-UE,li mbagħad jiġu adottati mill-Qorti;Il-Kumitati (eż. l-Kumitat Amministrattiv u l-Kumitat tal-Verifika) jieħdu ħsieb kwistjonijiet amministrattivi u deċiżjonijiet dwar kwistjonijiet relatati mal-komunikazzjoni u l-istrateġija.Il-kompiti tal-QortiIl-QEA hija awditur estern indipendenti tal-Unjoni Ewropea. Ir-rapporti u l-opinjonijiet tagħha huma element essenzjali tal-katina ta’ kontabilità tal-UE. Dawn jintużaw biex iżommu responsabbli lil dawk li jimplementaw il-politiki u l-programmi tal-UE: il-Kummissjoni, l-istituzzjonijiet u korpi oħra tal-UE, u l-amministrazzjonijiet fl-Istati Membri. Il-QEA twissi dwar riskji, tipprovdi assigurazzjoni, tindika nuqqasijiet u prattiki tajba u toffri gwida lil dawk li jfasslu l-politika u l-leġiżlaturi dwar kif ittejbu l-maniġment tal-politiku u l-programm tal-UE biex ikunu jistgħu jiksbu valur għall-flus.Verifiki
Dawn huma:ibbażati fuq rekords, u, jekk meħtieġ, imwettqa fuq il-post f’istituzzjonijiet tal-UE oħrajn; imwettqa fuq il-post ta’ kwalunkwe organizzazzjoni li timmaniġġa d-dħul jew in-nefqa f’isem l-UE; imwettqa fl-Istati Membri u f’pajjiżi madwar id-dinja, inkluż fuq il-post ta’ kwalunkwe persuna fiżika jew ġuridika li tkun irċeviet pagamenti mill-baġit tal-UE.Fir-rwol tagħha bħala l-awditur estern tal-UE, il-Qorti tikkoopera mal-awtoritajiet nazzjonali u mal-istituzzjonijiet tal-UE. Barra minn hekk, tista’ titlob kwalunkwe informazzjoni meħtieġa biex twettaq il-kompitu tagħha b’suċċess mingħand l-istituzzjonijiet u l-korpi tal-UE, l-organizzazzjonijiet li jirċievu pagamenti mill-baġit Ewropew jew mingħand istituzzjonijiet tal-verifika nazzjonali.
Strateġija u programmi ta’ ħidmaBiex tibqa’ fuq quddiem tal-iżviluppi fl-awditjar tas-settur pubbliku, il-QEA tippjana l-iżvilupp strateġiku u l-prijoritajiet ta’ verifika tagħha bil-quddiem. L-għanijiet ewlenin tagħha huma stipulati fi strateġiji multi annwali. Kull sena, il-Qorti tadotta programm ta’ ħidma li jelenka l-prijoritajiet f’termini ta’ kompiti tal-awditjar. Il-programm huwa ppubblikat, u ppreżentat lill-Kumitat għall-Kontroll tal-Baġit tal-Parlament Ewropew mill-President tal-QortiIl-proċedura ta’ kwittanza annwaliIl-Qorti tal-Awdituri ma għandha ebda poteri ġudizzjarji u b’hekk ebda poter biex timponi sanzjonijiet. Wara l-għeluq ta’ kull sena finanzjarja, hija tfassal rapport annwali li għandu jiġi pubblikat fil-Ġurnal Uffiċjali. Dan ir-rapport jikkonċerna l-maniġment tal-baġit tal-UE u l-Fondi tal-Iżvilupp Ewropew, mill-istituzzjonijiet kompetenti. Dan huwa parti fundamentali mill-proċess tat-teħid ta’ deċiżjonijiet tal-Parlament Ewropew rigward l-għoti tal-kwittanza tal-baġit lill-Kummissjoni. l-Qorti tal-Awdituri tipprovdi wkoll lill-Kunsill u lill-Parlament b’dikjarazzjoni ta’ assigurazzjoni dwar l-affidabbiltà tal-kontijiet u tafferma li l-baġit intuża tajjeb, b’konformità mar-regoli u r-regolamenti. Barra minn hekk, il-Qorti tista’ wkoll, fi kwalunkwe ħin, tippreżenta osservazzjonijiet, b’mod partikolari fl-għamla ta’ rapporti speċjali, dwar kwistjonijiet speċifiċi, jew tirrevedi rapporti u tibgħat opinjonijiet meta l-Qorti tkun legalment meħtieġa tagħmel dan, fuq talba ta’ waħda mill-istituzzjonijiet Ewropej jew fuq inizjattiva tagħha stess. Il-Qorti tiddeċiedi dwar l-adozzjoni tar-rapport annwali f’sessjoni formali, bil-maġġoranza tal-Membri tagħha. Il-laqgħat tagħha mhumiex pubbliċi, sakemm ma tiddikjarax mod ieħor. Tista’ tiddeċiedi wkoll, fuq bażi ta’ każ b’każ, li tadotta deċiżjonijiet permezz ta’ proċedura bil-miktub. Il-QEA tirrapporta dwar irregolaritajiet fl-użu tal-fondi tal-UE u tirreferi kwalunkwe każ ta’ frodi suspettata skopert waqt il-verifiki tagħha lill-Uffiċċju Ewropew Kontra l-Frodi (OLAF) jew lill-Uffiċċju tal-Prosekutur Pubbliku Ewropew (UPPE).
MINN META JAPPLIKAW IR-REGOLI TA’ PROĊEDURA?
Dawn ilhom japplikaw mill-1 ta’ Ġunju 2010.
SFOND
Il-Qorti tal-Awdituri, ibbażata fil-Lussemburgu, twaqqfet fl-1977 u ilha istituzzjoni kompletament tal-UE mill-1992.
Għal aktar informazzjoni, ara:Il-qafas legali tal-QEA (Qorti Ewropea tal-Awdituri) Id-Deċiżjoni Nru 21-2021 li tistabbilixxi r-regoli għall-implimentazzjoni tar-Regoli ta’ Proċedura tal-Qorti tal-Awdituri (Qorti Ewropea tal-Awdituri) Baġit tal-UE (il-Kummissjoni Ewropea).
DOKUMENTI EWLENIN
Verżjoni konsolidata tat-Trattat dwar il-Funzjonament tal-Unjoni Ewropea — Is-Sitt Parti — Dispożizzjonijiet istituzzjonali u finanzjarji — Titolu I — Dispożizzjonijiet istituzzjonali — Kapitolu 1 — L-istituzzjonijiet — Taqsima 7 — Il-Qorti tal-Awdituri — l-Artikolu 287 (ex Artikolu 248 TKE) (ĠU C 202, 7.6.2016, pp. 170-171)
Regoli ta’ Proċedura tal-Qorti tal-Awdituri tal-Unjoni Ewropea (ĠU L 103, 23.4.2010, pp. 1-6)
Ara l-verżjoni konsolidata.
DOKUMENT RELATAT
Kodiċi tal-Kondotta għall-Membri u l-eks Membri tal-Qorti tal-Awdituri (ĠU L 128, 2.5.2022, pp. 102–113)
l-aħħar aġġornament 02.05.2022